Formel 1-testføreren mistet øyet etter kollisjon
Det bekrefter John Booth i Marussia-laget, som Villota testet for, overfor The Guardian. Den 32 år gamle Formel 1-testføreren ble livstruende skadet under testing i Cambridgeshire, da bilen hun kjørte traff en lastebil. Chris Mann, BBCs mann på stedet, var vitne til kollisjonen, forteller at bilen hadde fullført en runde da den «plutselig akselererte» inn i baksiden av lastebilen. - Det var et forferdelig øyeblikk, og alle var veldig sjokkerte over kollisjonen og hvor plutselig det skjedde, sa han. Villota pådro seg store ansikts- og hodeskader i ulykken, og har blitt operert på Addenbrookes sykehus. - Det er med stor sorg jeg må meddele at på grunn av skadene hun pådro seg har Maria mistet sitt høyre øye, sier John Booth i Marussia-laget, som Villota testet for, til The Guardian. - Vi gjør nå alt vi kan for å støtte Maria og hennes familie. Vi ber om alles tålmodighet og forståelse med hensyn til oppdateringer på Marias tilstand. Vi vil komme med ytterligere informasjon når det er hensiktsmessig å gjøre det, fortsetter Booth. Han takker også alle som bidro etter at ulykken inntraff på flyplassen i Duxford. Nå jobber Marussia-laget med å finne ut av årsaken til ulykken. - Jeg er overveldet over meldingene og støtten til Maria, hennes familie og laget, og ønsker å uttrykke vår takknemmelighet til å alle som har støttet oss, avslutter han.
Maria de Villota (32) mistet sitt høyre øye etter skadene hun pådro seg under testingen i Cambridgeshire.